Skolernes sommerferie er officielt slut, og det betyder, at mange er vendt tilbage til hverdagen. Hos Feriepartner i Vorupør har denne sommer skilt sig ud. - Det har været en sæson, som vi har kigget ind i med stor spænding, siger Jan Brusgaard, der er indehaver af Feriepartner Thy. En lav kronekurs i Norge, danskere der vil sydpå, samt regn og blæst har gjort det svært for sommerhusudlejerne at regne ud, hvilken sæson de ville få. - Sommeren har været anderledes i år, fordi den har været så uforudsigelig. Normalt når vi går ind i sommeren, ved vi godt, hvad vi har af gæster, og hvad vi har at gøre med. Men i år har vi siddet og tænkt, kommer de sidste, siger Jan Brusgaard. Vejret driller Meget af sommeren har strandvejret ladet vente på sig, og det kan også mærkes hos Meny i Vorupør. Her mangler de omkring en femtedel af omsætningen i juli, fordi vejret har været koldt, regnfuldt og blæsende. - Hvis man kommer hele familien og skal på stranden, kører man typisk ind og handler på vej derned og på vej hjem. Og man er også lidt mere optimistisk med, hvad man køber, når man griller, fremfor når man sidder inde, og det regner, fortæller købmand Flemming Yde Larsen. Tyskerne redder sæsonen På trods af den uforudsigelige sommer, så er Feriepartner Thy endt med at have en god sæson. De kunne godt have haft flere gæster i slutningen af juni og starten af juli, men resten af sommeren har været god. - Det er takket være tyskerne. Dem er vi så glade for, smiler Jan Brusgaard. Både september og oktober ser også ud til at blive fornuftige for sommerhusudlejeren, og så tyder det ikke på, at regnen og blæsten har skræmt tyskerne væk. - På trods af det knap så gode sommervejr, så lejer tyskerne også rigtig fint til næste år allerede på nuværende tidspunkt.

Opsummering:
En dansk sommerferie med regn, blæst og uforudsigelighed er nu officielt ovre. En sommerhusudlejer kan kigge tilbage på en speciel sæson.